**Тұрақты комиссияның 2021 жылғы 28 сәуірдегі қаулысы**

**Әлеуметтік және тұрғын үй**

**құрылысы саласындағы**

**инвестициялық жобаларды**

**іске асыруға бөлінген**

**бюджет қаражатын тиімді**

**пайдалану туралы**

Әлеуметтік және тұрғын үй құрылысы саласындағы инвестициялық жобаларды іске асыруға бөлінген бюджет қаражатының тиімді пайдаланылуы туралы ақпаратты тыңдап және талқылай отырып, Нұр-Сұлтан қаласы мәслихатының Бюджет, экономика, кәсіпкерлік өнеркәсібі мәселелері жөніндегі тұрақты комиссиясы (бұдан әрі - Тұрақты комиссия) «Нұр-Сұлтан қаласының Құрылыс басқармасы» ММ (бұдан әрі - Құрылыс басқармасы) әлеуметтік және тұрғын үй құрылысы саласында жаңа объектілерді жобалауға, салуға және қолданыстағыларын реконструкциялауға бағытталған инвестициялық жобаларды іске асыру бойынша белгілі бір жұмыс жүргізіп жатқанын айтты.

2018 жылдан 2020 жылға дейінгі кезеңде, Нұр-Сұлтан қаласын дамыту бағдарламасы бойынша 14 бюджеттік бағдарламаның әкімшісі, Құрылыс басқармасының бюджетті орындауы 96 пайызды құрады. Көрсетілген кезеңде құрылыстың бекітілген жоспарларына сәйкес 16 білім беру объектісі және 1 денсаулық сақтау объектісі пайдалануға берілді.

  Халықты қолжетімді тұрғын үймен қамтамасыз ету мақсатында Қазақстан Республикасында тұрғын үй құрылысын дамытудың 2018-2020 жылдарға арналған бағдарламасы және «Өңірлерді дамытудың 2020 жылға дейінгі мемлекеттік бағдарламасы» іске асырылды. Аталған кезеңде 3881 пәтерлі 16 көппәтерлі тұрғын үй кешені пайдалануға берілді, көп балалы отбасылар мен жұмыс істейтін жастар үшін 2 565 пәтерге жалға берілетін тұрғын үй сатып алынды.

2018-2020 жылдары әлеуметтік және тұрғын үй құрылысын дамытуға республикалық және жергілікті бюджеттерден 100 744,3 мың теңге қарастырылды.

Мектептердің тығыз орналасу проблемасын шешу үшін 2018-2020 жылдары 11 100 орындық 11 жалпы білім беретін мектеп, 4 812 орындық мектептерге 10 қосымша құрылыс және 1600 орындық кәсіптік-техникалық мектеп пайдалануға берілді. 240 орындық балабақша пайдалануға берілді.

Қалалық денсаулық сақтау объектілерін дамыту мақсатында «Орталық жедел медициналық жәрдем станциясының құрылысы» объектісіне санитариялық машиналарға арналған жеке тұрған гараж пайдалануға берілді. №1 қалалық аурухана аумағында 250 орындық перинаталдық орталықтың құрылысы басталды. Бір ауысымда 150 келушіге арналған алғашқы медициналық-санитарлық көмек орталығы ашылды.

Тұрғын үй құрылысын дамытудың мемлекеттік бағдарламаларын іске асыру шеңберінде жалпы алаңы 208,6 мың шаршы метр 3 935 пәтерге арналған 7 көппәтерлі тұрғын үй кешенінің құрылысы жалғасуда, оларды аяқтау ағымдағы жылдың соңына дейін жоспарланып отыр.

 Сонымен қатар, Тұрақты комиссия, қабылданып жатқан шараларға қарамастан, әлеуметтік және тұрғын үй құрылысы саласындағы инвестициялық жобаларды іске асыру тиісті деңгейде жүргізілмейтінін атап өтті.

 2020 жылы инвестициялық жобалар бойынша бюджеттік бағдарламалардың әкімшісі болып табылатын Құрылыс басқармасы 3 994,1 млн. теңгені игермеген, бұл жергілікті бюджеттен бөлінетін ақша қаражатының тиімді пайдаланылуына әсер етті.

 Нұр-Сұлтан қаласы мәслихатының депутаттары (бұдан әрі - мәслихат депутаттары) қазіргі уақытта әлеуметтік, тұрғын үй объектілерін салу және оларды пайдалануға қабылдау сапасы бойынша көптеген мәселелер бар екенін айтты.

 «Нұрлы Жер» мемлекеттік бағдарламасы аясында салынған тұрғын үйдің сапасы бойынша елорда тұрғындарынан шағымдар көп түседі (Қошқарбаев, 80/1 үй, С-409 (Б лоты), Бөкейхан, 21 және 23 үй, Омаров, 23 үй мекенжайында орналасқан тұрғын үй кешендері).

 «Нұрлы Жер» бағдарламасы бойынша салынған тұрғын үйлердегі пәтерлер, оның ішінде мемлекеттік тұрғын үй қорынан тұрғын үйге кезекте тұрған адамдарға, яғни халықтың әлеуметтік қорғалмаған топтарына берілетінін айта кеткен жөн, олар бұл пәтерлерді жеңілдетілген ипотека бойынша (14 жыл мерзімге) алады (сатып алады) және сапасыз тұрғын үй құрылысына байланысты болашақта қиын тұрғын үй жағдайларын бастан кешуге мәжбүр болады, көптеген шағымдармен жүгінеді, олардың шешімдері кейбір жағдайларда бірнеше жылға созылып жатады.

 Бұған дейін мәслихат депутаттары «Нұрлы Жер» мемлекеттік бағдарламасы аясында салынған С-409 көшесінде орналасқан №43, 45, 47 тұрғын үйлерді аралаған болатын. Аралау барысында бұл үйлердің шатырларының жағдайы қанағаттанарлық емес екені, жоғарғы қабаттардан жертөлелерге дейін су ағатыны анықталды. Жоғарғы қабаттардың тұрғындары, олардың көпшілігі жетім балалар, су басқан пәтерлерде, жоғары ылғалдылық жағдайында тұруға мәжбүр.

 Көп пәтерлі тұрғын үйлерді және оларға іргелес аумақтарды пайдалануға беру мәселелері бойынша шағымдар бар. Бүгінгі таңда пайдалануға берілген 18 тұрғын үй кешеніндегі 40 көппәтерлі тұрғын үй бойынша құрылыс ақаулары мен бұзушылықтар жіберілген. Салынған үйлер бойынша тиісті кепілдік мерзімі 8 жылды құрайтынын, яғни құрылыс салушылар желілер, шатыр қасбеттері және басқалары үшін жауапты болатынын ескере отырып, көп пәтерлі тұрғын үйлерде құрылыс салушылардың бұзушылықтарды жою жөнінде шаралар қабылдау қажет.

 Жоғарыда көрсетілген мән-жайларды ескере отырып, тиісті бақылау жүргізу мақсатында әлеуметтік объектілер мен тұрғын үй объектілерін пайдалануға қабылдауға мәслихат депутаттарының белсенді қатысуы қажеттігі туралы, сондай-ақ құрылыс салушылардың өздері жол берген бұзушылықтарды жоюын бақылау жөніндегі жұмыс тобын құру туралы ұсыныс енгізілді.

 Сондай-ақ, уәкілетті орган тарапынан сәулет-құрылыс бақылауы мен қадағалауы әлсіреді, соның нәтижесінде сапасы төмен объектілер қабылданды.

 Жоғарыда көрсетілген мән-жайлар, әлеуметтік объектілер мен тұрғын үй құрылысы объектілерін салу саласындағы жол берілген бұзушылықтар жергілікті бюджетке залал келтіреді, өйткені ақаулар мен кемшіліктерді жоюға қосымша ақшалай қаражат бөлінеді.

 Жоғарыда баяндалғанның негізінде, Нұр-Сұлтан қаласы мәслихатының Бюджет, экономика, кәсіпкерлік өнеркәсібі мәселелері жөніндегі тұрақты комиссиясы **ҚАУЛЫ ЕТТІ:**

1. «Әлеуметтік және тұрғын үй құрылысы саласындағы инвестициялық жобаларды іске асыруға бөлінген бюджет қаражатын тиімді пайдалану туралы» ақпарат назарға алынсын.

2. Нұр-Сұлтан қаласының әкімдігіне мыналар ұсынылсын:

сапасыз тұрғын үй салу және пайдалануға беру тәуекелдерін болдырмау мақсатында әлеуметтік мұқтаждар үшін дайын тұрғын үй сатып алу мүмкіндігін қарастыру;

 «Нұрлы-Жер» мемлекеттік бағдарламасы шеңберінде тұрғын үй кешендерін салу кезінде жіберілген кемшіліктерді жою бойынша шаралар қабылдау;

 әлеуметтік объектілер мен тұрғын үй құрылысы объектілері құрылысының сапасын қамтамасыз ету.

3. «Нұр-Сұлтан қаласының Құрылыс басқармасы» ММ-ға мыналар ұсынылсын:

қалалық мәслихат дайындаған, 2019 жылдан бастап қоныстанған объектілер бойынша ескертулер тізімінің әрбір тармағы бойынша талқылау өткізілсін, ескертулерді жою жөнінде шаралар қабылдансын және қабылданған шаралар туралы ақпарат астана мәслихатына 2021 жылғы 30 мамырға дейін ұсынылсын;

 көп пәтерлі тұрғын үйлерде және әлеуметтік мақсаттағы объектілерде құрылыс бұзушылықтары мен ақауларын (мердігердің, құқық қабылдаушының және т.б. болмауы) жоюға болмайтын себептерді анықтау мақсатында «Нұр-Сұлтан қаласының Тұрғын үй және тұрғын үй инспекциясы басқармасы» ММ өкілдерінің, мәслихат депутаттарының қатысуымен комиссия құрылсын. Комиссия құру туралы ақпарат қалалық мәслихатқа 2021 жылғы 10 маусымға дейінгі мерзімде ұсынылсын;

әлеуметтік объектілер мен тұрғын үй құрылысы объектілерін салу кезінде мердігер ұйымдардың шарттық міндеттемелерді орындауын бақылауды қамтамасыз ету және күшейту;

Құрылыс басқармасы лауазымды тұлғаларының өз міндеттерін орындау жауапкершілігі мен сапасын арттыру.

4. «Нұр-Сұлтан қаласының Қалалық орта сапасы және бақылау басқармасы» ММ-ға мыналар ұсынылсын:

 Нұр-Сұлтан қаласының аумағында салынып жатқан объектілерге тиісті мемлекеттік сәулет-құрылысына бақылау мен қадағалауды қамтамасыз ету.

5. «Нұр-Сұлтан қаласының Экономика және бюджеттік жоспарлау басқармасы» ММ-ға мыналар ұсынылсын:

әлеуметтік және тұрғын үй құрылысы саласындағы басым инвестициялық жобаларды іске асыруға бағытталған бюджет қаражатын сапалы жоспарлауды жақсарту және уақтылы бөлу үшін бюджеттік бағдарламалар әкімшілерімен тиісті жұмысты қамтамасыз ету;

бюджеттік бағдарламалар бөлінісінде бюджеттің атқарылуын ескере отырып, бюджеттік бағдарламалар әкімшілерінен бюджетті нақтылауға қосымша өтінімдер түскен кезде талдау жүргізу.

6. «Нұр-Сұлтан қаласының Қаржы басқармасы» ММ, «Нұр-Сұлтан қаласы бойынша Тексеру комиссиясы» ММ ұйымдарына мыналар ұсынылсын:

инвестициялық жобаларды іске асыруға бөлінген бюджет қаражатының уақтылы орындалуына және оларды іске асыру кезінде анықталған бұзушылықтарды жоюға бақылауды күшейту жөнінде шаралар қабылдау.

7. Осы қаулының орындалуын бақылау Нұр-Сұлтан қаласы мәслихатының Бюджет, экономика, өнеркәсіп және кәсіпкерлік мәселелері жөніндегі тұрақты комиссиясына жүктелсін.

**Нұр-Сұлтан қаласы мәслихатының**

**Бюджет, экономика, өнеркәсіп**

**және кәсіпкерлік мәселелері**

**жөніндегі тұрақты**

**комиссиясының төрағасы Н. Купешов**